Ջուղայի գլխավոր քարավանատուն

Ջուղայի գլխավոր քարավանատուն, միջնադարյան ավերված քարավանատուն ներկայիս Ադրբեջանի Հանրապետության կազմում գտնվող Նախիջևանի Ինքնավար Հանրապետության Ջուղայի շրջանի Ջուղա քաղաքում։ Ներկայում ամբողջությամբ ավերված է։

Տեղադրություն 
Քարավանատունը կառուցված է եղել Արաքս գետի և երկաթգծի միջև գտնվող հարթ վայրում։

Պատմություն 
Ենթադրվում է, որ քարավանատունը կառուցված է եղել 12-ից 13-րդ դարերում։

Տարածված ավանդության համաձայն այս հուշարձանի վերակառուցումը վերագրվում է 16-րդ դարում Ջուղանղեկավարած քաղաքապետ խոջա Խաչիկին։

Ճարտարապետական կառուցվածք 
Քարավանատունն իրենից ներկայացնում է ուղղանկյուն հատակագծով կառույց։ Զբաղեցնում էր բավականին ընդարձակ տարածություն։ Ուներ 37 մետր երկարություն։ Շինությունը կառուցված է եղել կիսամշակ քարերով, աղյուսով և կրաշաղախով։ Ներսից սվաղված է եղել գաջով։ Ծածկը թաղկիր է եղել։ Հիմնական մուտքերը գտնվել են շինության հարավային ճակատում։ Ներսից պատերին կցված կառուցված են եղել ճանապարհորդների, ապրանքների և կենդանիների համար նախատեսված բազմաթիվ մեծ ու փոքր սենյակներ։

Հետաքրքիր փաստեր 
Գլխավոր քարավանատնից դեպի արևմուտք ժամանակին նկատվել են Ջուղայի մեկ այլ քարավանատան հետքեր։

Տես նաև 
Ջուղա

Ծանոթագրություններ 

Ջուղայի շրջանի շենքեր և կառույցներ
Նախիջևանի քարավանատներ
Ադրբեջանում ոչնչացված հայկական հուշարձաններ
12-րդ դարի հայկական բերդեր և ամրոցներ